เงือกน้อยผจญภัย (ภาพยนตร์ พ.ศ. 2566)

เงือกน้อยผจญภัย () เป็นภาพยนตร์แนวจินตนิมิตดนตรีของอเมริกาในปี พ.ศ. 2566 กำกับและร่วมอำนวยการสร้างโดยร็อบ มาร์แชลล์ เขียนบทภาพยนตร์โดยเดวิด มาจี ร่วมอำนวยการสร้างโดยวอลต์ดิสนีย์พิกเชอส์, ลูคามาร์โพรดักชันส์ และมาร์กแพลตโพรดักชันส์ เป็นภาพยนตร์คนแสดง/ซีจีไอที่ดัดแปลงมาจากภาพยนตร์แอนิเมชันชื่อเดียวกันของดิสนีย์ในปี พ.ศ. 2532 ซึ่งมีเนื้อเรื่องอิงมาจากเทพนิยายเรื่อง เงือกน้อย โดยฮันส์ คริสเตียน แอนเดอร์เซน ภาพยนตร์เรื่องนี้นำแสดงโดยแฮลลี เบลีย์ในบทแอเรียล ร่วมด้วยโจนาห์ ฮาวเออร์-คิง, ฆาบิเอร์ บาร์เดม, เมลิสซา แม็กคาร์ธี, เจสสิก้า อเล็กซานเดอร์, ดาวีด ดิกส์, อควาฟินา, จาค็อบ เทร็มเบลย์, โนมา ดูเมซเวนี ภาพยนตร์เป็นเรื่องราวของเจ้าหญิงแอเรียลที่ทำข้อตกลงกับแม่มดเออร์ซูล่า เพื่อแลกเสียงของเธอกับขามนุษย์เพื่อไปหาเจ้าชายอีริค ชายที่เธอรักและช่วยชีวิตไว้จากเหตุเรืออัปปาง

แผนการนำภาพยนตร์แอนิเมชันในปี พ.ศ. 2535 เรื่อง เงือกน้อยผจญภัย กลับมาสร้างใหม่รูปแบบภาพยนตร์คนแสดง ได้รับการยืนยันในเดือนพฤษภาคม พ.ศ. 2559 มาร์แชลล์ได้รับการติดต่อจากดิสนีย์ให้กำกับภาพยนตร์เรื่องนี้ในเดือนธันวาคม พ.ศ. 2560 และนักแสดงหลักส่วนใหญ่เซ็นสัญญาตั้งแต่เดือนมิถุนายนถึงพฤศจิกายน พ.ศ. 2562 เดิมคาดว่าจะเริ่มการผลิตในลอนดอนระหว่างปลายเดือนมีนาคมถึงต้นเดือนเมษายน พ.ศ. 2563 แต่เกิดความล่าช้าเนื่องจากการระบาดทั่วของโควิด-19 ในที่สุดการถ่ายทำจึงเกิดขึ้นที่ไพน์วูดสตูดิโอส์ในอังกฤษตั้งแต่เดือนมกราคมถึงกรกฎาคม พ.ศ. 2564 ลิน-มานูเอล มิรันดาร่วมเขียนเพลงใหม่สำหรับการภาพยนตร์สร้างใหม่ในฐานะผู้แต่งเนื้อร้อง อลัน เม็นเค็นกลับมาทำหน้าที่ผู้ประพันธ์เพลงประกอบภาพยนตร์

เงือกน้อยผจญภัย ออกฉายในสหรัฐในวันที่ 26 พฤษภาคม พ.ศ. 2566 โดย วอลต์ดิสนีย์สตูดิโอส์โมชันพิกเชอส์ และออกฉายในประเทศไทยในวันที่ 25 พฤษภาคม พ.ศ. 2566 หนึ่งวันก่อนการฉายในสหรัฐ ภาพยนตร์ได้รับความชื่นชมในด้านของนักแสดงอย่าง เบลีย์, ฮาวเออร์-คิง, แม็กคาร์ธี และ อเล็กซานเดอร์ รวมถึงฉากและการเรียบเรียงเพลงประกอบ แต่วิจารณ์ถึงงานสร้างและการออกแบบตัวละคร  

แม้ว่าก่อนการฉาย แฟนคลับหลายคนของแอนิเมชันต้นฉบับจะวิพากษ์วิจารณ์การตัดสินใจของดิสนีย์ที่ให้นักแสดงผิวดำ เบลีย์ รับบทเป็น แอเรียล และรณรงค์ให้คว่ำบาตรภาพยนตร์เรื่องนี้ทั้งในโลกโซเชี่ยลและกระแสสังคม จนส่งผลกระทบต่อภาพยนตร์ โดยเฉพาะในประเทศแถบเอเชีย แต่ภาพยนตร์ก็ประสบความสำเร็จ ทำเงินถึงจุดคุ้มทุน 560 ล้านเหรียญ โดยทำรายได้ทั่วโลก 569 ล้านดอลลาร์สหรัฐ โดยภาพยนตร์เปิดตัวสูงสุดอันดับที่ 5 ในประวัติศาสตร์ช่วงวันรำลึกของสหรัฐอเมริกา และเป็นหนึ่งในภาพยนตร์ไม่กี่เรื่องที่ประสบความสำเร็จในช่วงภาพยนตร์หน้าร้อน ร่วมกับ สไปเดอร์-แมน: ผงาดข้ามจักรวาลแมงมุม โดยภาพยนตร์ทำเงินสูงสุดเป็นอันดับที่ 9 ของปี 2023  

ภาพยนตร์ยังติดอันดับภาพยนตร์ขายดีอันดับ 1 ทางระบบวีดิทัศน์ตามคำขอในสองสัปดาห์และติดอยู่ต้น ๆ ในสัปดาห์หลังจากนั้น ความนิยมดังกล่าวทำให้มีการนำกลับมาฉายซ้ำโดยเพิ่มเนื้อเพลงขณะตัวละครร้องในวันที่ 25 สิงหาคม สื่อถือให้ภาพยนตร์เป็นหนึ่งในภาพยนตร์สามเรื่องของดิสนีย์ประจำปี 2023 ที่ไม่ประสบความล้มเหลวร่วมกับ เมืองอลวนธาตุอลเวง และ รวมพันธุ์นักสู้พิทักษ์จักรวาล 3

เงือกน้อยผจญภัย ลงบริการสตรีมมิ่ง ดิสนีย์+ ฮอตสตาร์ เมื่อวันที่ 6 กันยายน พ.ศ. 2566 ภาพยนตร์ประสบความสำเร็จอย่างท่วมท้น โดยทำลายสถิติการเป็นหนึ่งในภาพยนตร์รอบปฐมทัศน์ที่มีผู้ชมมากที่สุดเท่าที่เคยมีมาบนดิสนีย์+ รองจาก เมืองอลวนธาตุอลเวง และ อิทธิฤทธิ์แม่มดตกกระป๋อง 2 และมียอดผู้ชมสูงสุดอันดับสองประจำปี อนิเมชั่นสำหรับเด็กก่อนเรียนที่ได้แรงบันดาลใจจากภาพยนตร์ "แอเรียล" มีกำหนดออกอากาศในช่องดิสนีย์จูเนียร์ปี 2024 และภาคต่อกำลังอยู่ในกระบวนการหารือ

เนื้อเรื่อง 
ลึกลงไปใต้ท้องทะเล เหล่าชาวเงือกและสัตว์ทะเลทั้งหลายอาศัยอยู่ร่วมกันภายใต้ท้องมหาสมุทร ภายใต้การปกครองของราชาไตรตัน เจ้าสมุทร เมื่อถึง "คืนพระจันทร์ปะการัง" (The Coral Moon) ราชาไตรตันนัดประชุมธิดาทั้ง 7 เพื่อสอบถามถึงคาบสมุทรที่แต่ละคนปกครอง เมื่อราชาไตรตันจัดพิธี เหล่าธิดาก็มารวมกันในท้องพระโรงใหญ่เป็นที่เรียบร้อยแล้ว ยกเว้นแอเรียล ธิดาคนสุดท้อง กลับหายตัวไปโดยไม่ทราบสาเหตุเลย แอเรียลลืมเรื่องพิธีประชุมไปเสียสนิท เธอกำลังค้นหาสมบัติของพวกมนุษย์อยู่ในซากเรืออับปางที่อยู่ห่างไกลออกไปมาก ฟลาวน์เดอร์ ปลาน้อยสีเหลืองสลับฟ้า เพื่อนของสนิทเธอว่ายตามเธอไปรอบ ๆ เรืออย่างหวาดวิตก "ตั้งแต่เกิดมา เธอเคยเห็นสิ่งที่วิเศษแบบนี้มาก่อนไหม" แอเรียลถามฟลาวน์เดอร์ "ใช่ มันเจ๋งมาก" ฟลาวน์เดอร์พึมพำ "เอาละ เรารีบออกไปจากที่นี่กันเถอะ" ในขนาดที่ทั้งคู่กำลังจะออกจากซากเรืออับปางนั้น ก็มีฉลามตัวหนึ่งว่ายตามมาติดๆ แต่ทั้งสองก็หนีรอดมาได้ แอเรียลและฟลาวน์เดอร์ว่ายขึ้นมาเหนือผิวน้ำเพื่อพบกับสกัตเติล นกกาน้ำสีขาวผู้อวดอ้างตัวว่ารอบรู้ทุกอย่างเกี่ยวกับโลกมนุษย์ สกัตเติลพิจารณาดูส้อมคันนั้น "มันคือที่หวีผม" สกัตเติลเอ่ย ทันใดนั้น แอเรียลก็นึกถึงพิธีประชุมขึ้นมาได้ "ท่านพ่อต้องโกรธฉันเป็นแน่!" เธอร้องด้วยความตกใจ

ภายในซากกระดูกวาฬ เออร์ซูลา แม่มดแห่งท้องทะเล น้องสาวของราชาไตรตัน ซึ่งถูกพี่ชายขับไล่ออกจากพระราชวังเมื่อ 15 ปีก่อน ใช้ไข่มุกวิเศษของนางจับตาดูแอเรียลที่กำลังรีบร้อนกลับบ้าน นางคิดถึงแผนการที่จะใช้แอเรียลเป็นเครื่องมือในการแก้แค้นไตรตันที่ได้สิทธิ์ครอบครองทุกสิ่ง แต่นางไม่ได้อะไรทั้งสิ้น เมื่อราชาไตรตันทราบว่าแอเรียลไม่ได้มาร่วมพิธีประชุมเพราะเธอไปสำรวจวัตถุมนุษย์ ไตรตันจึงโกรธมาก ไตรตันมีอคติต่อมนุษย์ เนื่องจากราชินีของเขาถูกฆ่าโดยมนุษย์ตั้งแต่แอเรียลยังเด็ก และเขาต้องการปกป้องลูกสาวของเขา ไตรตันออกคำสั่งไม่ให้แอเรียลยุ่งเกี่ยวกับโลกมนุษย์อีก ไตรตันจึงสั่งให้เซบาสเตียนคอยดูแลเธอ เซบาสเตียนตามแอเรียลไปยังถ้ำลึกลับ เมื่อเขามองเข้าไปในถ้ำ เขาก็ตกตะลึงเมื่อเห็นว่าภายในถ้ำเต็มไปด้วยข้าวของเครื่องใช้ของมนุษย์ เซบาสเตียนตกใจมากเมื่อได้ยินแอเรียลบอกกับฟลาวน์เดอร์ว่า เธออยากจะเป็นส่วนหนึ่งของโลกมนุษย์มากเหลือเกิน จากนั้นแอเรียลก็ว่ายขึ้นไปบนผิวน้ำ เพื่อดูเรือลำใหญ่ที่แล่นผ่านมา แอเรียลเห็นเจ้าชายรูปงามที่มีชื่อว่า อีริค แอเรียลตกหลุมรักอีริคในทันที ทันใดนั้นเอง เกิดพายุทำให้เรือเกิดไฟไหม้ เจ้าชายอีริคได้พลาดท่าจมน้ำหลังจากช่วย แม็กซ์ สุนัขของเขา แอเรียลได้ช่วยเขาจากเหตุการณ์ดังกล่าว แอเรียลจึงร้องเพลงให้อีริคฟื้น แต่เมื่อเหล่าราชองครักษ์มา เธอจึงกระโดดลงทะเลไป ราชินีเซลินา แม่บุญธรรมของเจ้าชายอีริค ได้สั่งห้ามไม่ให้เขาออกเรืออีก ไตรตันสังเกตว่าแอเรียลมีอาการผิดปกติไป เขาจึงสอบถามเซบาสเตียน เมื่อได้รู้ความจริงว่าแอเรียลแอบรักมนุษย์ เขาจึงออกคำสั่งให้เซบาสเตียนพาเขาไปหาแอเรียล เขาโมโหมากและทำลายข้าวของภายในถ้ำของแอเรียลจนหมด

ในขณะที่แอเรียลเริ่มร้องให้ ก็มีปลาไหลไฟฟ้าคู่หนึ่งเข้ามาแสดงภาพของเออร์ซูลา แม่มดแห่งท้องทะเล เออร์ซูลาเผยว่าตนเป็นอาของแอเรียล และเสนอว่านางเต็มใจที่จะช่วยเหลือเธอ แอเรียลจึงไปหาเออร์ซูลา เออร์ซูลาเสนอว่าจะใช้เวทมนตร์เปลี่ยนแอเรียลเป็นมนุษย์ มีข้อแลกเปลี่ยนคือเสียงอันไพเราะของเธอ และเจ้าชายจะต้องจุมพิตเธอก่อนดวงอาทิตย์ตกในวันที่ 3 อีกด้วย มิฉะนั้นเธอจะกลายร่างกลับมาเป็นเงือก และจะตกเป็นทาสรับใช้ของนาง แอเรียลดึงเกล็ดเกล็ดหนึ่งให้เออร์ซูลาใช้ปรุงน้ำมนต์ หลังจากที่เออร์ซูลาเก็บเสียงของแอเรียลไว้ในสร้อยคอเปลือกหอย และเปลี่ยนให้แอเรียลกลายเป็นมนุษย์แล้ว เหล่าเพื่อน ๆ ของเธออย่าง เซบาสเตียน ฟลาวน์เดอร์ และสกัตเติล ก็ยังคอยดูแลเธออย่างใกล้ชิด แต่ในคาถานั้น เออร์ซูลาได้แอบใช้เวทมนตร์ทำให้แอเรียลลืมการจูบกับอีริค แต่เซบาสเตียนจำได้ เลยพยายามเตือนแอเรียล

ด้วยความช่วยเหลือของชาวประมง แอเรียลได้เข้าปราสาท และพบกับเจ้าชายอีริค อีริคบอกเธอว่าเขาก็ชอบสะสมของใต้ทะเล จนกระทั่งคืนหนึ่ง เจ้าชายอีริคและแอเรียลได้ออกไปพายเรือเล่นกันตามทะเลสาบ แต่ในขณะที่ทั้งคู่กำลังจะจุมพิตกัน เรือก็คว่ำด้วยฝีมือของปลาไหลไฟฟ้าสองตัว ซึ่งเป็นลูกสมุนที่เออร์ซูลาส่งมา จากนั้นเออร์ซูลาจึงแปลงร่างเป็นสาวสวยที่มีชื่อว่า วาเนสซา เธอสวมสร้อยคอเปลือกหอยที่บรรจุเสียงของแอเรียลเอาไว้ เพื่อหลอกอีริคว่าเธอคือคนที่ช่วยชีวิตเขา เมื่อแอเรียลตื่นนอน เธอพบว่าเจ้าชายอีริคกำลังจะแต่งงานกับวาเนสซา เธอตกใจมากๆ แต่สกัตเติลก็รู้ว่าวาเนสซาจริง ๆ แล้วคือเออร์ซูล่าที่จำแลงกายมา แอเรียลจึงรีบไปยังพิธีอภิเษกสมรส แล้วขว้างสร้อยคอของวาเนสซาที่กักเก็บเสียงเธอไว้จนแตก แอเรียลได้เสียงคืนมา เจ้าชายอีริคจึงรู้ความจริงว่าคนที่ช่วยชีวิตเขาคือแอเรียล แต่ก่อนที่ทั้งคู่จะได้จุมพิตกัน ดวงอาทิตย์ได้ลับขอบฟ้าไปแล้ว แอเรียลกลับร่างเป็นเงือกตามเดิม และเออร์ซูลาก็กลับสู่ร่างแม่มดแห่งท้องทะเลดังเดิมและพาแอเรียลกลับสู่ท้องทะเล

ราชาไตรตัน พ่อของแอเรียลทราบเรื่องและเข้ามาช่วยลูกสาว เขาพยายามใช้ตรีศูลโจมตีเออร์ซูลา แต่ก็ไม่เป็นผล เออร์ซูลาบอกว่าข้อตกลงนี้ไม่มีผู้ใดที่จะสามารถทำลายได้ เออร์ซูลาจึงต่อรองกับราชาไตรตันว่า นางจะปล่อยแอเรียลไปก็ต่อเมื่อไตรตันยอมมอบตรีศูลให้นาง ด้วยความรักที่พ่อมีต่อลูก ราชาไตรตันจึงจำเป็นต้องยอมมอบตรีศูลให้กับแม่มดแห่งท้องทะเล เออร์ซูลาจึงสั่งให้ปลาไหลไฟฟ้าสองตัวช็อตไตรตันจนกลายเป็นฝุ่นผง เออร์ซูลาเสียใจกับการสลายไปของพี่ชาย แต่เออร์ซูลาก็ยกตรีศูลและนำมงกุฎของราชาไตรตันมาสวมใส่ ยืนยันสิทธิ์ครอบครองมหาสมุทร ในขณะที่นางกำลังจะครอบครองแอเรียล อีริคก็เข้ามาช่วยโดยโยนฉมวกใส่นาง เออร์ซูลาจึงสั่งให้ปลาไหลไฟฟ้าสองตัวลูกสมุนตามไปรัดตัวอีริค ในขณะที่เออร์ซูลากำลังจะสังหารอีริคนั้นเอง แอเรียลก็เข้ามาขัดขวางทำให้เออร์ซูลาเผลอฆ่าปลาไหลไฟฟ้าคู่ตายโดยไม่ได้ตั้งใจ เออร์ซูลาเสียใจและโกรธจัดจึงขยายร่างกายใหญ่มหึมาเหนือท้องทะเล ร่ายเวทมนตร์อย่างบ้าคลั่ง สร้างคลื่นยักษ์ ลมพายุ น้ำวน และพายุฝนฟ้าคะนองรุนแรง เพื่อคุกคามแอเรียลและอีริค แต่ทว่าการปกครองของนางก็คงอยู่ได้ไม่นานนัก ในขณะที่เออร์ซูลากำลังจะสังหารอีริคที่กำลังหลบหนีขึ้นเรืออยู่นั้นเอง แอเรียลได้พยายามปีนขึ้นบนซากเรือที่ถูกน้ำซัดขึ้นมา เธอบังคับเรือให้พุ่งชนเข้าที่หัวใจของเออร์ซูลา จนเออร์ซูลาสิ้นใจไป และจมลงใต้สมุทรในที่สุด

พลังจากตรีศูลได้คืนชีพราชาไตรตัน ราชาไตรตันที่ได้อำนาจคืนมาแล้ว ในที่สุด ราชาไตรตันก็ฟื้นคืนชีพ หลังจากได้อำนาจคืนมาแล้ว เขาและแอเรียลรับรู้ถึงการเสียสละของอีกฝ่ายเพื่อกันและกัน แต่ไตรตันยืนกรานที่จะให้แอเรียลกลับไปพร้อมกับเขา อีริคสามารถกลับขึ้นมาบนฝั่ง และพยายามจะตามลงไปหาแอเรียล ซึ่งราชินีเซลินายอมรับว่าความรักของอีริคและแอเรียลเป็นเรื่องจริง แต่บอกเขาว่ามันเป็นไปไม่ได้ อีริคยอมรับด้วยความใจสลาย แต่ในที่สุดไตรตันก็สามารถยอมรับความจริงแม้ว่าแอเรียลจะไม่ได้กลับมาตามที่เขาต้องการ แต่เธอก็ไม่มีความสุขหากไม่ได้ใช้ชีวิตร่วมกับอีริค ชายที่เธอรัก ตามคำแนะนำของเซบาสเตียน ราชาไตรตันใช้ตรีศูลเปลี่ยนแอเรียลให้เป็นมนุษย์อย่างสมบูรณ์ แม้ว่าเขาจะไม่ได้อยู่กับลูกสาว แต่เขาจะคอยอยู่ดูแลเธอเสมอ แอเรียลได้พบกับอีริคอีกครั้ง ทั้งคู่ตัดสินใจเดินทางล่องทะเลที่ไม่เคยไปด้วยกัน โดยได้รับพรจากราชาไตรตันและราชินีเซลินา และการสนับสนุนจากผู้คนจากโลกของพวกเขาทั้งสอง เป็นจุดเริ่มต้นของความสงบสุขและความสัมพันธ์อันเป็นตำนานความรักระหว่างมนุษย์หนุ่มและเงือกสาว

ตัวละคร

คนแสดง

ผู้ให้เสียง

อ้างอิง 

ภาพยนตร์ที่ออกฉายในปี พ.ศ. 2566
ภาพยนตร์โดยวอลท์ดิสนีย์ พิคเจอร์ส
ภาพยนตร์เกี่ยวกับวิกฤตวัยกลางคน
ภาพยนตร์ที่มีฉากในประเทศสมมุติ
ภาพยนตร์ที่มีฉากในเขตแคริบเบียน
ภาพยนตร์อเมริกัน
ภาพยนตร์ภาษาอังกฤษ
ภาพยนตร์เกี่ยวกับเงือก